Quran Semut Gatal

Quran Semut Gatal ialah nama jolokan bagi salah satu daripada dua naskhah al-Quran tulisan tangan tertua di Malaysia, yang ditemui di Pulau Tiga, Perak. Al-Qur'an ini dipercayai ditulis sekitar tahun 1603 iaitu pada zaman pemerintahan Sultan Mukaddam Shah, Sultan Perak yang ke-6 manakala yang satu lagi ditulis dalam zaman pemerintahan Sultan Perak yang ke-21 iaitu Sultan Shahabuddin Riayat Shah pada tahun 1833.
Ia digelar sedemikian kerana dipercayai sesiapa yang bersumpah palsu dengan menjunjung al-Quran ini, badan mereka akan mengalami kegatalan seperti digigit semut gatal, dengan izin Allah S.W.T.

 Penemuan 
Menurut Pejabat Kebudayaan, Belia dan Sukan di Parit pada tahun 1983, al-Quran yang dipercayai berumur 380 tahun (pada waktu itu) dikenali sebagai nama Quran Semut Gatal oleh penduduk Pulau Tiga. Nama lain bagi Quran ini adalah Quran Tok Mencalang.

Ia dikatakan telah ditulis oleh tiga orang ahli agama yang tinggal di Pulau Tiga. Nama penulis pertama dan kedua tidak diketahui tetapi penulis yang ketiga dikenali sebagai nama Tok Mencalang iaitu seorang penyair, ahli pantun dan perseloka yang amat terkemuka di Pulau Tiga pada waktu itu.

Manakala Quran yang yang satu lagi berumur 184 tahun itu pula ditulis oleh Sheikh Hussein Al Yamani. Beliau adalah seorang pendakwah Arab yang datang tinggal di Pulau Tiga pada sekitar tahun 1860.

Sheikh Hussein adalah individu yang warak dalam agama Islam dan gigih menyebarkan ajaran agama Islam di serata kawasan yang berhampiran dengan kawasan Pulau Tiga. Dikatakan, beliau meninggal dunia setelah habis menulis Quran tersebut dan telah dikebumikan di Pulau Tiga, Perak.

Menurut cerita penduduk tempatan secara lisan dan turun temurun sejak dari dahulu lagi berkenaan dengan Quran Semut Gatal, barang siapa yang bersumpah dengan menjunjung Quran Semut Gatal ini dan jika sumpahnya adalah palsu, maka dengan izin Allah seluruh badan mereka yang bersumpah akan terkena sumpahan iaitu gatal seumpama digigit oleh semut gatal dengan banyak.

 Pemuliharaan dan Simpanan 
Sewaktu Quran-quran tersebut diambil oleh Jabatan Perpustakaan Negara, keadaan Quran berusia 184 tahun yang disimpan di Balai Penghulu dan Quran Semut Gatal berusia 414 tahun disimpan di Madrasah Al-Ihsaniah, Teluk Intan, Perak didapati sedang mereput dan dimakan anai-anai.

Keadaan Quran Semut Gatal adalah lembap manakala yang satu lagi ditemui dalam keadaan yang sangat kering. Dibahagian tepi dan keliling Quran tersebut pun sudah mula bertukar warna diamah usia.

Penghulu dan pegawai-pegawai Madrasah tersebut bersetuju untuk menyerahkan kedua-dua Quran tersebut kepada Jabatan Perpustakaan Negara untuk diawet dan menyelamatkan ia daripada musnah pada 19 Oktober 1983. Kini, Jabatan Perpustakaan Negara lebih dikenali dengan nama Pusat Manuskrip Melayu.

 Rujukan